BESLUTNING(1)

om situationen i Sierra Leone

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til sine tidligere beslutninger om situationen i Sierra Leone,

- der henviser til Den Europæiske Unions erklæring af 12. januar 1999 om situationen i Sierra Leone,

A. der beklager de genopblussede uroligheder i Sierra Leone i begyndelsen af 1999,

B. der henviser til, at sammenstødene, der fandt sted i Freetown, kostede i tusindvis af ofre, navnlig i civilbefolkningen, og udløste en større humanitær krise, som har ført til en ny strøm af udvandring til nabolandene,

C. der er forfærdet over den terror- og intimideringskampagne, som oprørerne i de senere måneder har ført mod civilbefolkningen, og navnlig over de grusomheder, der er begået over for kvinder og børn,

D. der er chokeret over den omfattende brug af børnesoldater i konflikten, navnlig fra oprørernes side, og over det store antal ofre blandt børn og de lidelser, som børn udsættes for gennem det barske militærliv,

E. der gør opmærksom på, at kampene i Sierra Leone er fortsat med uformindsket styrke og stadig skaber store lidelser i landets befolkning, også efter, at den valgte præsident Ahmed Tejan Kabah blev genindsat i marts 1998, og juntaen blev fjernet fra magten flere måneder efter militærets magtovertagelse,

F. der er klar over, at kontrollen med landets diamantproducerende områder er et af de vigtigste elementer i konflikten,

G. der henviser til, at den humanitære situation stadig er meget vanskelig i hovedstaden, da sammenstødene gør det yderst vanskeligt at få forsyninger frem, da de for størstedelens vedkommende kommer fra det indre af landet,

H. der fordømmer henrettelsen den 19. oktober 1998 af 20 eller flere medlemmer af militærjuntaen, som var blevet idømt dødsstraf af en krigsret uden mulighed for appel, og som udtrykker sin overbevisning om, at disse henrettelser ikke på nogen måde medvirkede til at fremme freden og den nationale forsoningsproces,

I. der henleder opmærksomheden på den indsats, der gøres på nationalt plan af Det Økonomiske Fællesskab af Vestafrikanske Stater (ECOWAS) for at finde en fredelig løsning på krisen i Sierra Leone,

J. der henviser til, at præsident Kabbah den 7. februar 1999 erklærede, at han havde til hensigt at fortsætte sine bestræbelser på at etablere en dialog med oprørerne, samt til det krav om en våbenhvile, som oprørslederen, Foday Sankoh, fremsatte fra sin fængselscelle, og løftet om, at der ville blive afholdt et møde mellem ham og hans militære ledere, inden fredsforhandlingerne indledes, hvilket altsammen tyder på, at forbindelserne ikke længere er så spændte,

1. fordømmer de sierra-leonske oprørsstyrkers nye forsøg på at gribe magten i januar 1999;

2. fordømmer de grusomheder, som oprørerne har begået over for Sierra Leones civilbefolkning, og kræver, at oprørerne straks indstiller disse barbariske handlinger og holder op med at terrorisere landet;

3. opfordrer kraftigt regeringen og navnlig oprørerne til at bringe fjendtlighederne til en varig afslutning i alle dele af landet;

4. bemærker sig det ønske om forsoning, som præsident Kabbah og oprørslederen, Foday Sankoh, har givet udtryk for, og håber, at det møde, der skal afholdes på neutral grund mellem lederen af Den Revolutionære Enhedsfront (RUF) og dennes militære ledere, vil føre til, at de mere konkret forpligter sig til at genoptage en konstruktiv dialog med henblik på at genoplive den nationale forsoningsproces og udarbejde en rammeaftale om en varig fred;

5. opfordrer Sierra Leones regering til at efterkomme de internationale menneskerettighedsforpligtelser, som den har indgået, med særlig henvisning til den internationale pagt om civile og politiske rettigheder, anmoder den navnlig om samvittighedsfuldt at respektere hver eneste borgers ret til en retfærdig retssag og om at indføre appelprocedurer for retssager ved krigsdomstole;

6. giver endnu en gang udtryk for sin støtte til ECOWAS-medlemsstaternes bestræbelser på at genoprette freden i Sierra Leone, og opfordrer blandt andet Den Europæiske Union til at yde finansiel og logistisk støtte til de ECOMOG-styrker, der er placeret i landet;

7. opfordrer Den Europæisk Union til at gøre en større indsats for at løse krisen i Sierra Leone ved at medvirke til at formulere en forhandlet løsning mellem konfliktens parter;

8. fordømmer brugen af børnesoldater i konflikten, og opfordrer kraftigt både oprørerne og regeringstropperne til at afholde sig fra overhovedet at inddrage børn i kampene;

9. opfordrer Den Europæiske Union og FN til at finansiere ad hoc-programmer til fysisk, mental og psykologisk rehabilitering af børn, som har deltaget i væbnet kamp;

10. opfordrer det internationale samfund og navnlig Den Europæiske Union til at fremskynde den humanitære bistand til Sierra Leones befolkning, som er blevet så hårdt ramt af konflikten;

11. opfordrer kraftigt konfliktens parter til fuldt ud at samarbejde med de forskellige nødhjælpsorganisationer med henblik på at gøre det muligt at få hjælpen frem til og fordelt i Freetown og over hele landet, samt for at garantere nødhjælpsorganisationernes personales sikkerhed;

12. opfordrer Den Europæiske Union til at yde bistand til nabolande, som skal klare den stadigt voksende strøm af flygtninge fra Sierra Leone;

13. pålægger sine formænd at sende denne beslutning til AVS-EU-Rådet, Kommissionen, Sierra Leones regering og medlemsstaterne i Det Økonomiske Fællesskab af Vestafrikanske Stater (ECOWAS).

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).